กองทัพไทย พร้อมช่วยเหลือชนกลุ่มน้อยตามแนวชายแดนไทย-เมียนมา จังหวัดแม่ฮ่องสอน ที่ได้รับผลกระทบจากการสู่รบ
พลโท คงชีพ ตันตระวาณิชย์ โฆษกกระทรวงกลาโหม เปิดเผยถึงสถานการณ์ตามแนวชายแดนไทย-เมียนมาที่จังหวัดแม่ฮ่องสอน ที่มีการสู้รบของกองกำลังชนกลุ่มน้อยกับกองกำลังทหารเมียนมา ว่า ขณะนี้ยังมีการสู้รบกันอยู่ ซึ่งความรุนแรงมีผลกระทบต่อคนไทยที่อาศัยบริเวณตามแนวชายแดนประมาณ 300 คน ล่าสุดทางกองทัพไทยได้เข้าไปช่วยเหลือดำเนินการอพยพเพื่อไม่ให้ได้รับอันตรายจากการสู่รบของทั้ง 2 ฝ่าย ให้มาอยู่ในพื้นที่ที่ปลอดภัยและได้เดินทางกลับภูมิลำเนาเป็นที่เรียบร้อยแล้ว สำหรับชนกลุ่มน้อยที่อยู่บริเวณแนวชายแดนที่ได้รับผลกระทบจากความรุนการใช้กำลังทางทหาร ทางกองทัพไทยจึงได้เปิดพื้นที่ปลอดภัยชั่วคราวไว้รองรับซึ่งขณะนี้อยู่ในการดูแลและได้รับการช่วยเหลือตามหลักมนุษยธรรมประมาณ 2,200 คน ภายใต้มาตรการควบคุมการแพร่ระบาดของกรมควบคุมโรคทั้งเจ้าหน้าที่และผู้หลบภัยอย่างเข้มงวด เนื่องจากเป็นพื้นที่ควบคุมสูงสด พร้อมขอความร่วมมือผู้ที่ไม่มีส่วนเกี่ยวข้องงดการเดินทางเข้าพื้นที่ เพราะจะทำให้เจ้าหน้าที่ทำงานยากลำบากขึ้น โดยไม่ต้องกังวลถึงสิ่งของบริจาคได้ถูกนำส่งถึงมือผู้หลบภัยทั้งหมด